Nøgleord

Sammendrag



Nøgleord

1. Landbrug – fælles markedsordning – mælk og mejeriprodukter – tillægsafgift på mælk – tildeling af referencemængder fritaget for afgift – producenter, der havde indstillet deres leverancer i medfør af præmieordningen for ikke-markedsføring eller omstilling – tildeling af en specifik referencemængde – begrænsning af kredsen af berettigede ved efterfølgende indførelse af en skæringsdato med hensyn til udløbet af ikke-markedsføringsperioden eller omstillingsperioden – lovlig – valg af en dato, som udelukker producenter, hvis forpligtelse udløb i referenceåret, men før denne dato – princippet om beskyttelse af den berettigede forventning – tilsidesættelse

(Rådets forordning nr. 1078/77 og nr. 857/84, art. 2 og art. 3, stk. 1)

2. Landbrug – fælles markedsordning – mælk og mejeriprodukter – tillægsafgift på mælk – tildeling af referencemængder fritaget for afgift – producenter, der havde indstillet deres leverancer i medfør af præmieordningen for ikke-markedsføring eller omstilling – erstatning – betingelser

(Rådets forordning nr. 1078/77, nr. 857/84 og nr. 2187/93)

3. Ansvar uden for kontraktforhold – betingelser – institutionernes retsstridige adfærd – mælkeproducenter, som er nægtet en referencemængde i henhold til tillægsafgiftsordningen efter at have indstillet deres leverancer i henhold til præmieordningen ved ikke-markedsføring – nødvendigt at godtgøre, at producenten havde til hensigt at genoptage mælkeproduktionen ved ikke-markedsføringsforpligtelsens ophør

(Art 288, stk. 2, EF; Rådets forordning nr. 1078/77 og nr. 857/84)

Sammendrag

1. Ved tildelingen af referencemængder fritaget for tillægsafgift på mælk har fællesskabslovgiveren gyldigt kunnet indføre en skæringsdato med hensyn til udløbet af ikke-markedsføringsperioden for at udelukke de producenter fra anvendelsen af artikel 3a i forordning nr. 857/84, som ændret ved forordning nr. 764/89, som ikke havde leveret mælk i hele eller dele af det pågældende referenceår af grunde, som intet havde at gøre med en ikke-markedsføringsforpligtelse.

Det er kun for de producenter, der kunne gøre deres berettigede forventning om en genoptagelse af deres produktion gældende, at der ikke har kunnet fastsættes en dato af denne art på sådanne betingelser, at de bevirker, at producenter, hvis manglende leverancer af mælk i hele eller dele af referenceåret skyldtes en opfyldelse af en forpligtelse påtaget i henhold til forordning nr. 1078/77, udelukkes fra anvendelsen af artikel 3a i forordning nr. 857/84.

(jf. præmis 50 og 51)

2. Da forordning nr. 1639/91 om ændring af forordning nr. 857/84 ikke fastlægger de nødvendige betingelser for, at en producent, der har påtaget sig en forpligtelse til ikke-markedsføring eller omstilling, kan kræve erstatning, og da erstatningen i henhold til forordning nr. 2187/93 har en selvstændig karakter, da den ordning, som blev indført ved denne forordning, udgør et alternativ til den retslige løsning af tvisterne og et supplerende middel til at opnå en erstatning, kan betingelserne for, at producenter, der har påtaget sig en forpligtelse til ikke-markedsføring eller omstilling, kan kræve erstatning, kun følge af den fortolkning, som Domstolen giver af reglerne på området.

(jf. præmis 72)

3. Fællesskabets ansvar for tab, som nogle mælkeproducenter har lidt som følge af anvendelsen af forordning nr. 857/84, som ændret ved forordning nr. 764/89, er betinget af, at producenterne klart har tilkendegivet, at de har til hensigt at genoptage mælkeproduktionen ved udløbet af deres ikke-markedsføringsforpligtelse.

Det følger heraf, at de pågældende producenter ved udløbet af deres forpligtelse i henhold til forordning nr. 1978/77 skal tilkendegive, at de har til hensigt at genoptage mælkeproduktionen, enten ved at begynde at producere, eller i det mindste ved at træffe foranstaltninger hertil, f.eks. ved at foretage investeringer eller reparationer eller ved at opretholde det nødvendige anlæg til denne produktion.

(jf. præmis 89 og 90)